海山仙館

海山仙館（粵音：hoi2 saan1 sin1 gun2）係晚清時位於廣州西關荔枝灣嘅特大花園，係潘仕成嘅別墅豪宅。曾經係嶺南第一名園、廣州園林之冠，係集嶺南園林藝術大成嘅代表作、而同頤和園（北方園林代表）、拙政園（江南園林代表）三足鼎立於中國園林，但係而家已經無咗，1998年時，荔灣區政府出資喺荔灣湖重建咗海山仙館嘅主樓貯蘊樓，由莫伯治設計。
因為園主潘仕成喺當時係個文化名流，佢鍾意收藏金石、紫砂壺、書畫等等好多文物，重出資刊印《海山仙館叢書》，留低一批文物，此外潘家作為廣州十三行四大富商，影響力好大，所以海山仙館喺當時係嶺南一處文化坐標。

位置同範圍
位置大約喺荔灣湖一帶，不過花園範圍就唔止係荔灣湖咁大（音daai1）啦，南到蓬萊路、北到泮塘、東到小畫舫齋（龍津西路三叉涌）、西到珠江邊。因為覆蓋嘅範圍有好多今時都變曬做居民區，所以想復建係無可能啦。作為私家花園，海山仙館嘅規模比唔上頤和園、承德避暑山莊呢啲皇家花園，但同其他私家名園比，蘇州嘅拙政園78畝、留園35畝、獅子林2.25畝，廣東四大名園入面，梁園7.5畝、清暉園同可園都係3.3畝、餘蔭山房得2.24畝，而海山仙館據記載，單係「山旁有一大池」就「廣約百畝」，係私家花園嘅巨無霸，大到遊園要坐車。

前史
嶺南園林嘅歷史好耐啦，可以追溯到南越國時代，而荔枝灣地區起過嘅花園好多，比如號稱「十里紅雲、八橋畫舫」嘅南漢御園昌華苑，明代兵部右侍郎黃衷嘅晚景園等等。清代，由於一口通商，廣州出咗好多富商巨賈聚居西關，於是嶺南興起咗私家花園，荔枝灣地區相繼有廣州紳士邱熙嘅唐荔園、蔡廷蕙嘅環翠園、清末民初嘅荔香園，其中最出名嘅就係海山仙館，個名出自館門口對聯「海上神山、仙人舊館」。
海山仙館嘅前身就係唐荔園。喺嘉慶年間，邱熙喺荔枝灣起咗處花園，初時叫「虬珠園」，道光初年兩廣總督阮元嘅仔阮福來呢度參觀，認為花園靚到可以同唐代嘅荔園相比，於是改名做唐荔園，寫低咗《唐荔園記》呢篇文章。從清代畫家陳務滋嘅《唐荔園》睇出呢處花園本身嘅規模都唔細嘅。

興盛
道光十年（1830年）唐荔園衰敗，畀潘仕成買咗落來，時稱「潘園」，佢買低後，不斷擴建，最終成為私家花園巨無霸。因為佢集中咗嶺南園林嘅精華，當時好多外商都以遊過花園爲榮，而廣東高官、欽差亦借海山仙館會見外交使節，所以海山仙館同一般嘅私家花園唔同，有外交、商貿功能，相當於係座國賓館。法國人Jules Alphonse Eugène Itier喺1844年應邀入園所影嘅三張主樓特寫，值得提嘅係攝影係法國發明、由廣東傳入中國，呢三張相屬於中國最早嘅攝影作品，可見當時佢係標誌性園林，影響力極其大。
而就潘家生活，因為夠曬大，當時花園入面打雜30幾人，侍女80幾人，而潘仕成就帶住佢50幾個老婆喺入面逍遙度日。潘仕成係癡迷收藏嘅文化名流，佢將收藏嘅古帖、時人墨寶，分類爲摩古、藏真、遺芬，刻落金石；同時從自己嘅藏書中揀咗啲無傳本嘅古今善本，刊印出《海山仙館叢書》。因為當時廣東石刻、印刷作坊嘅績效、水平唔高，於是潘家自辦工場、自刻自印，結果爲後世留低一大筆文化資產，而園內嘅文物收藏亦都極其豐富。

破落
後來，同治十二年，潘仕成運滯，畀人收咗鹽商專營權，之後孭咗周身債，最後畀官府抄家，包括海山仙館在內所有財產畀曬官府，之後官府拍賣園産，因為實在太大亦太貴啦，無人可以買得入成咗花園，最終官方將海山仙館拆分投標，由各路人分段埋單，各自經營改建；此外重以每注3兩銀發彩票來出售，後來一個窮教書佬中咗，因為對佢無用，於是拆料變賣，最終一代名園就此沒落。當時有啲人好事，將「海山仙館」四隻字拆開、排成「每人出三官食」，笑嘅就係海山仙館嘅毀滅同潘仕成嘅收尾。

園主其人
潘仕成（1804-1873），字德畲、德輿，祖籍福建，世居廣州，係晚清有名嘅富豪，位列廣州十三行四大富豪（伍、潘、盧、葉），據傳佢身家2000萬兩，富甲天下。祖先靠買鹽起家，潘仕成繼承家業後重經營洋務，成為富豪。
佢除咗係商人，重係個官，先係道光十二年（1832）參加順天鄕試中咗副榜貢生，因為接濟北京災民，成為欽賜舉人。鴉片戰爭時，因為承辦海防軍工，捐製火砲、水雷，協助籌防、籌餉，又加獲布政使銜，並授爲兩廣鹽務使、浙江鹽運使。佢係洋務派，好古又學洋，曾經有三次北上做官，祗不過畀時任欽差兼兩廣總督耆英留咗廣東。
佢有錢得來又係慈善家，疏財重義，佢係京師、廣東多次捐款，最多一次捐成1300兩銀；搶修廣東貢院，出13500兩；喺小北門到白雲山之間鋪石路；1842年以重金6500兩銀聘美國人爲中國研發水雷，獲道光皇帝嘉獎。
難得一點係身為富豪又係一個文化品味好高嘅人，當時係收藏豐富嘅文化名流。晚清時講起嶺南藏書家，有「粵省四家」，潘仕成係四家之首（接落係伍崇曜、康有為、孔廣陶）；而佢收藏嘅金石、古帖譽為「南粵之冠」；佢刊印嘅《海山仙館叢書》係嶺南書業一大成就。
正因為佢有咁雄厚嘅財勢同文化品味，先至建造出海山仙館呢個嶺南園林嘅巔峰之作。

景緻
而家呢座花園嘅圖像資料有畫家夏鑾應潘仕成邀請而畫嘅《海山仙館圖》，入面有佢嘅全景，重有19世紀中葉廣州十三行畫商畫嘅紙本水粉畫《廣州泮塘之清華池館》，同埋嗰三張相。而關於佢嘅文字描述就幾多，比如俞慶洵《荷廊筆記》：
該園佔地面積遼闊，園中有一小山，山上松柏蒼鬱，拾級而登，石徑曲折迂逥，儼然蒼巖翠岫矣。山旁有一大池，廣約百畝，與江水相同，隆冬不涸，微波盪漾，可以泛舟。在池塘之旁，又有一堂，回廊曲徑，雕花欄杆，十分精緻，離堂散步之外，爲娱樂場所，每於臺中作樂，則音出水面，飄飄渺渺，有如仙山瓊閣，令人爲之陶醉。在堂之西面，接有小橋爲水榭，軒窗四開，一望空碧。三伏天時，藕花香發，清風徐來，暑氣全消。在寬敞花園裏，遍種荔枝樹，緑陰處處，丹荔垂垂，高閣層樓，曲房密室，掩映在緑樹叢中，仿如世外桃源，人間之仙境。
又有《番禺縣續誌》卷四十《故跡園林》：
池廣園寬，紅藻萬棲，風廊煙溆，迤麗十餘里，爲嶺南園林之冠……跨波構基，萬荔環植，週廣數十萬步，一切花卉竹木之饒，羽毛鱗介之珍，臺池樓觀之麗，覽眺宴集之勝，詭形殊狀，駭目悦心，瑋矣，侈矣！
潘仕成爲自家花園寫嘅對聯就點明花園嘅自然特徵：「荔子光陰、荷花世界」「荷花深處，扁舟抵綠水樓臺；荔子蔭中，曲徑走紅塵車馬」，從資料睇，海山仙館有山水景，山係荔枝山，水係荷花塘，因為自然風景本身就好好，四圍都係景，毋須太多雕琢，因而亭臺樓閣嘅設計安排就好自由，呢種貼近自然、素雅精緻嘅風格就係嶺南園林特色。園入面除咗種荔枝，重有龍眼、黃皮，養咗諸如孔雀、鴛鴦之類嘅禽鳥。正因為景色好，好多文人墨客來過呢度寫詩文詠景，比如何紹基留別海山仙館嘅對聯：「無奈荔枝何，前度來遲今太早；又從蘇舫去，主人不醉客常醺」。

金石
海山仙館嘅石刻從晚清至今150年來，一直畀文人墨客、金石專家、方誌學者津津樂道，但因為園林毀滅，呢啲珍貴文物散曬。當年嘅石刻主要有兩個門類，《尺素遺芬》同《歷代名人法帖》，而家《尺素遺芬》好多都保存咗，而《歷代名人法帖》就所存無多，留低嘅石刻大多放喺廣州美術館嘅碑廊。
呢啲石刻喺道光九年（1829年）到同治五年（1866年）間刻成，歷時37年，用嘅石料係稱為「紫雲」嘅肇慶端石，無論勾摹定刻工都好精妙。佢將收藏嘅漢晉碑帖、歷代書法家嘅真跡法帖、當時嘅名流貴人嘅書信手跡分別分爲摹古、藏真、遺芬，刻成一千幾嚿石頭鑲喺走廊嘅牆壁，同時將呢啲石刻嘅拓本編印成《海山仙館叢帖》，共計68卷、楔叙2卷，係清代重要法帖，經考證，原先嘅石刻《藏真初刻》（拓本16卷）、《藏真續刻》（拓本16卷）、《藏真三刻》（拓本14卷）、《藏真四刻》（拓本6卷）、《尺素遺芬》（拓本4卷）等，都有《海山仙館叢帖》合編本或單行本刊行於世。
嶺南女學者冼玉清講起海山仙館嘅石刻，就話「亭臺樓閣無多，而遊廊曲榭，環繞數百步。沿壁遍嵌石刻，皆晉、唐以來名跡，暨當代名流翰墨，貴交來往手牘。如遊碑林，目不暇給。」

尺素遺芬
《尺素遺芬》喺《叢帖》度有四卷，刻石有五十八嚿，每嚿32cm×88，內容係潘仕成歷年同故交知友之間嘅書信、舊體詩、對聯，共計130篇，由佢嘅仔潘桂、潘國榮校對，將入面作者過咗世嘅書信刻石，從咸豐丁巳（1857年）到同治甲子（1864年）歷時8年完成。呢批石刻可以睇到當時呢啲名人嘅手跡，同埋從書信內容查證到一啲史實，係《叢帖》入面史料、藝術價值最高嘅部分。
《遺芬》涉及到嘅書信作者有113人，全部都係鴉片戰爭前後啲名宦顯貴、地方政要、科第才子，都同潘仕成密切交往，比如有名嘅欽差兼兩廣總督林則徐、日後成為植物學家嘅吳其浚、代表清朝簽中英南京條約、中法黃埔條約、中美望廈條約嘅相國耆英、鎮壓太平軍領袖石達開嘅駱秉章。入面涉及嘅達官顯貴之多，唔係一般碑林、碑窟、碑廊及得上。當年潘仕成好鍾意呢啲書信，於是揀啲「歸道山者」（香咗嗰啲）嘅公開。一般一人一篇，亦有兩到九篇，每篇字數從幾十字到近千字都有，合計四五萬字。雖然信入面除唔開一啲書信套話，傾到時人時事多係三言兩語，但涉及廣泛，軍事、經濟、文化、社會、生活都有，成為廣州地方嘅近代文獻。
而喺書法上，因為書信主人大多係舞文弄墨嘅文人，所以石刻入面有唔少係文采、書法兼優嘅佳作。潘仕成喺《尺素遺芬》嘅序講：「當年海內麟鴻，投贈寶翰如林，爲用式遺芬，珍藏秘笈，永壽貞珉」，於是僱用嘅長工都係精工細刻，基本重現書信主人嘅墨寶原跡。
之後呢批石刻流轉到汪精衛喺廣州法政路嘅舊屋湖海亭，分15行5排鑲咗喺室內牆壁，原本畀石灰水冚住咗，後來清洗牆壁時發現，之後搬咗去廣州美術館碑廊。《遺芬》只佔全部石刻嘅二十分之一，所以《遺芬》入面有個老友讚海山仙館嘅藏書、石刻「極石刻之大觀，洵藝林之秘藏」。

歷代名人法帖
喺《叢帖》入面，《藏真》以及六卷嘅《宋四大家墨寶》係潘仕成從自己收藏嘅歷代法帖、法書擇優摹刻；十二卷嘅《摹古》係重刻古拓本；《禊叙帖》呢卷匯輯咗潘仕成收集到嘅王羲之《蘭亭序》十六隻版本。
不過今時今日，呢部分嘅石刻好多散失咗，殘缺嘅亦多，而家保存喺廣州美術館嘅有118嚿，共計89個名人200幾帖手跡。書體包括真、草、篆、隸、行；涉及嘅名家有晉代王羲之、唐代歐陽詢、李邕、顏真卿、「宋四家」蘇軾、黃庭堅、米芾、蔡囊、元代虞集、趙孟頫、明代唐寅、董其昌、清代吳榮光、阮元。

藏書、刊印
海山仙館入面有間「文海館」，有過萬卷藏書，大多係宋元版本嘅古籍。
而從嘉慶到同治年間，各地好興編印叢書叢帖，就廣東私家出版嘅叢書，成就最高有伍崇曜《粵雅堂叢書》同潘仕成《海山仙館叢書》。呢兩套叢書都請各家譚瑩校訂，雕版極精，校核嚴謹而以善本出名。呢兩部叢書提升廣東嘅學術、出版，爲日後富商名宦私刻叢書開咗個好頭。
《海山仙館叢書》刊印於道光二十六年（1846年），全書58種、485卷，裝訂爲120冊，按傳統分經、史、子、集四部。有啲書其實未全，所以全嘅有100冊。潘仕成喺叢書自序話，要係前人著述中揀有益道德修養、探討學問、同埋刊本少嘅刊印成叢書，除咗經、史、筆記、著作呢啲嘢外，「收入其術數、醫藥、調燮、種植、方外諸家者流，亦有可觀不妨兼採，惟遊戲無益之作，文雖精妙，多從刈愛」，所以佢重收咗西洋譯著，諸如《幾何原本》、《同文算指》、《圜容較義》、《勾股義》。呢套叢書講求實學，博採中外，開嶺南現代學科風氣之先。

陶藝共其他古玩收藏
西關人歡喜攞紫砂壺沖茶，其中宜興紫砂壺最受歡迎，所以有「紫砂壺源於宜興、藏於西關」嘅講法。
潘家亦鍾意飲茶，所以喺宜興訂製專屬紫砂壺，除咗自家用，亦搦去送人。潘家訂嘅壺形制一樣，落款淨喺壺蓋邊，係陽文篆字「潘」。因為潘家聲名遠播，啲人就將呢類壺嗌「潘壺」，之後嘅潘壺都仿呢種形制，不過有時用楷書、有時用鐵刃刻成陰文、亦有將個名刻落個蓋入面。
潘壺分三種，按高中低分「高潘」「中潘」「矮潘」。潘壺一般係閩南人屋企沖功夫茶用，不過喺潘家祖地莆田，因為啲人以潘家爲榮，嫁女實有隻潘壺做嫁妝，相個女相夫教子，旺到夫家似潘家咁富貴。所以當地要用宜興潘壺，絕少用土產嘅汕頭壺。呢啲壺未必攞來沖茶，可能放落化妝檯裝髮油，而且喺女人百年之後做陪葬來謝父母恩。
此外海山仙館有好多其他古玩收藏，例如原由龔定庵珍藏嘅漢武帝時鉤弋夫人嘅玉印，據邵陽魏季子《羽熺山民逸事》「鉤弋玉印，山民極寶貴之，後歸嶺南海山仙館潘仕成氏。山民次子寶祺爲予言：同治初，潘氏籍没，此印不知流落何所。」；碑石之中有南漢馬氏二十四娘墓山券一方，喺難得嘅南漢文物；重有韋應物嘅唐天蠁（響）古琴。

詩詞
因為呢度曾經係國賓館，亦有好多文人雅士來呢度聚會，所以關於呢處園林嘅詩詞好多。比如：
何紹基《滿庭芳》
嶺外名園，海山仙館，好景無數包藏。主人沈古，蠹間發奇光。往歲飛樓寶界，宴天上，持節星郎。今重到，蓑衣散笠，漁父入鷗鄕。
商量先佔得，黎明盥漱，消受晨涼。看眉宇寫黛，雪閣凝霜。一片荷花漲晚，有無限，綺麗悠揚。重攜酒，慢搖蘇舸，休爲荔枝忙。
潘恕《海山仙館詩》
萬卷書藏最上頭，墨莊文囿足風流；有時抛卷看山色，詩思遠隨雲水浮。
石家金穀習家池，鏡裏樓臺畫裏詩；最好平章管風月，碧紗籠處句爭奇。
一重花木一樓臺，窗牖玲瓏透座開；影浸綠波流不去，太湖移得縐雲來。
半愛豪華半野閒，又添餘地買青山；菜畦稻隴斜陽外，少個牧童驅犢還。